“ตลท.” เดินหน้าปลูกฝังเยาวชน “ออมเงิน” ชูหลัก “4 รู้ สู่ความมั่งคั่ง”
ตลท.จัดโครงการ INVESTORY Mobile Exhibition on Schools รูปแบบออนไลน์ ปลูกฝังเยาวชนรู้จักวางแผนการใช้เงินด้วยหลัก “4 รู้ สู่ความมั่งคั่ง” ตลอดเดือน พ.ย.นี้
ตลท.จัดโครงการ INVESTORY Mobile Exhibition on Schools รูปแบบออนไลน์ ปลูกฝังเยาวชนรู้จักวางแผนการใช้เงินด้วยหลัก “4 รู้ สู่ความมั่งคั่ง” ตลอดเดือน พ.ย.นี้
2 พ.ย. 2564

นางพรรณวดี ลดาวัลย์ ณ อยุธยา ผู้ช่วยผู้จัดการ หัวหน้ากลุ่มงานพัฒนาความรู้ตลาดทุน ตลาดหลักทรัพย์แห่งประเทศไทย กล่าวว่า ตลาดหลักทรัพย์ฯ มุ่งมั่นส่งเสริมความรู้ทางการเงิน (financial literacy) ให้แก่ประชาชนทุกช่วงวัย โดยเฉพาะการปลูกฝังวินัยการออมและการวางแผนการเงินตั้งแต่ระดับเยาวชน เพื่อส่งเสริมเยาวชนให้เป็นผู้ใหญ่ที่รอบรู้ด้านการเงิน เป็นกำลังสำคัญขับเคลื่อนเศรษฐกิจและสังคมไทยเติบโตยั่งยืน โดยได้ดำเนินการผ่านโครงการต่าง ๆ ซึ่ง INVESTORY Mobile Exhibition on Schools เป็นหนึ่งในโครงการสำคัญที่ได้รับการตอบรับที่ดีอย่างต่อเนื่อง
สำหรับโครงการ “INVESTORY Mobile Exhibition on Schools” เป็นโครงการเสริมสร้างประสบการณ์เรียนรู้ด้านการออมและการวางแผนการเงินให้แก่เยาวชน โดยตลาดหลักทรัพย์ฯ ยกความรู้จาก INVESTORY พิพิธภัณฑ์เรียนรู้การลงทุน สู่โรงเรียน ซึ่งในปีนี้ได้ปรับเปลี่ยนเป็นรูปแบบออนไลน์ เพื่อให้สอดคล้องกับสถานการณ์ปัจจุบัน เนื้อหาที่นำเสนอครอบคลุมตามหลัก 4 รู้ สู่ความมั่งคั่ง ได้แก่ รู้หา รู้เก็บ รู้ใช้ และรู้ขยายดอกผล ในรูปแบบเกมที่สามารถสร้างการเรียนรู้และทำความเข้าใจหลักการบริหารจัดการเงิน เน้นให้ผู้เรียนมีส่วนร่วมและมีปฏิสัมพันธ์กับกิจกรรม (Active Learning) พร้อมสร้างแรงบันดาลใจจากบุคคลต้นแบบที่เริ่มออมและวางแผนการเงินจนเห็นผล ทั้งนี้ คาดว่าโครงการดังกล่าวจะสามารถส่งความรู้การออมและการวางแผนการเงินถึงเยาวชน 24,000 คนทั่วประเทศ ตลอดเดือนพฤศจิกายน 2564 นี้
โดยโครงการ “INVESTORY Mobile Exhibition on Schools” ดำเนินการมาอย่างต่อเนื่อง 5 ปี ส่งเสริมความรู้ด้านการวางแผนการเงินให้แก่เยาวชนแล้วกว่า 200,000 คนทั่วประเทศ โดยปี 2564 นี้ เป็นปีแรกที่ได้ปรับเป็นรูปแบบออนไลน์ ซึ่งจะสามารถขยายความรู้ไปยังกลุ่มเยาวชนได้กว้างขึ้นด้วยเทคโนโลยีและสื่อดิจิทัล ภายใต้แนวคิด “ปฎิบัติการ วาร์ป ขึ้นยานกอบกู้โลกทางการเงิน” ผจญภัยกับเหล่า SET Hero เพื่อต่อสู้กับศัตรูร้ายทางการเงิน Money Monster โดยใช้หลัก 4 รู้ สู่ความมั่งคั่ง ที่จะยังคงความสนุกสนานและสาระความรู้เช่นเดิมเหมาะกับกลุ่มเป้าหมาย
ทั้งนี้ โรงเรียนที่สนใจเข้าร่วมโครงการ “INVESTORY Mobile Exhibition on Schools” สมัครหรือสอบถามรายละเอียดเพิ่มเติมได้ที่อีเมล [email protected] โทร 0 2009 9999